طالبان: نگرانی‌‌ها دربارۀ تهدید‌های امنیتی از مرزهای افغانستان بیجا است
حکومت طالبان نگرانی‌های ولادیمیر پوتین، رییس جمهور روسیه دربارۀ وضعیت امنیتی در مرز میان افغانستان و تاجیکستان را "بیجا" خوانده و می‌گوید که هیچ تهدیدی از افغانستان متوجۀ کشورهای منطقه نیست.
انعام‌الله سمنگانی ، معاون سخنگوی این وزارت روز سه‌شنبه 28 دسمبر ( هفتم جدی ) با فرستادن یک پیام صوتی به خبرنگاران گفت که هیچ " تهدید بل‌الفعل و بل‌القوه " از افغانستان به کشورهای همسایه و منطقه متوجه نیست  . ولادیمیر پوتین ، رییس‌جمهور روسیه در ملاقات با امام علی رحمان ، رییس‌جمهور تاجیکستان گفته است که وضعیت امنیتی در مرز افغانستان و تاجیکستان نگران‌کننده است  . آقای پوتین خطاب به رییس‌جمهور تاجیکستان گفت : " طبق توافق ما ، مقداری تسلیحات و تجهیزات برای تقویت نیروهای مسلح تاجیکستان تحویل داده‌شده‌است تا تاجیکستان بتواند به‌طور موثر با هر گونه تهدیدی مقابله کند که از خارج برای کشور شما سرچشمه می‌گیرد  . " آقای سمنگانی افزود : " امارت اسلامی افغانستان  ...  چنانکه در داخل کشور امنیت را تامین کرده از مرزهای کشور هم حراست و حفاظت می‌کند و نگرانی‌هاییکه در این مورد مطرح می‌شود بیجا است  . " معاون سخنگوی طالبان همچنین گفت که تا کنون هیچ تهدیدی از افغانستان به کشورهای همسایه و منطقه پیش‌نشده‌است و آنان برای تامین امنیت مرزهای این کشور متعهد‌اند  . تاجیکستان که بیش از 1357کیلومتر مرز با افغانستان دارد ، بارها نگرانی خود را در مورد جنگ و ناامنی در افغانستان و گسترش و نفوذ دهشت افگنان از این کشور به تاجیکستان ابراز کرده است  . پس از تسلط طالبان بر افغانستان ، نظامیان روسیه در تاجیکستان تمرینات نظامی را راه‌اندازی کرده و پایگاه‌های نظامی خویش را تقویت کرد  . روسیه در ماه جاری اعلام کرد که پایگاه نظامی خود در تاجیکستان را با 30 تانک جدید تقویت می‌کند و نیروهایش تمرینات نظامی با سیستم‌های دفاع میزاییل را در تاجیکستان انجام داده‌اند  .